
[bookmark: _GoBack]Θέμα:      Προβλέψεις της Banca d’ Italia για την ιταλική οικονομία  
Σύμφωνα με πρόσφατες προβλέψεις της Banca d'Italia, οι οποίες δημοσιεύονται[footnoteRef:1] στο οικονομικό δελτίο Ιουλίου τ.ε.., η ιταλική οικονομία συνεχίζει να επιδεικνύει αξιοσημείωτη ανθεκτικότητα παρά το δυσμενές διεθνές περιβάλλον και εκτιμάται ότι το πραγματικό ΑΕΠ θα αυξηθεί κατά 0,6% το 2026, 0,4% το 2027 και 0,9% το 2028.  [1:  Τα στοιχεία της Τράπεζας της Ιταλίας (Banca d’ Italia) έχουν επικαιροποιηθεί έως τις 16 Ιουλίου, αλλά το γεωπολιτικό τους υπόβαθρο χαρακτηρίζεται από την αυξημένη αβεβαιότητα που προκάλεσε η κατάρρευση του αμερικανοϊρανικού μνημονίου συνεννόησης, η οποία ανακοινώθηκε στις 14 Ιουνίου, καθώς και από την επανέναρξη των εχθροπραξιών που οδήγησε σε νέα άνοδο των τιμών της ενέργειας.
] 

Ακολούθως η ανάπτυξη στηρίζεται στις εξαγωγές, στις επενδύσεις που σχετίζονται με τον ψηφιακό και ενεργειακό μετασχηματισμό, καθώς και στα έργα που χρηματοδοτούνται από το Εθνικό Σχέδιο Ανάκαμψης και Ανθεκτικότητας (PNRR). Ωστόσο, η επιβράδυνση της κατανάλωσης των νοικοκυριών και η αυξημένη γεωπολιτική αβεβαιότητα περιορίζουν τη δυναμική της ανάπτυξης. 
Ο πληθωρισμός στην Ιταλία εκτιμάται ότι θα διαμορφωθεί κατά μέσο όρο στο 3,1% το 2026, πριν αποκλιμακωθεί στο 2,0% το 2027 και στο 1,9% το 2028, καθώς αναμένεται σταδιακή ομαλοποίηση των ενεργειακών αγορών. Ο δομικός πληθωρισμός, ακολούθως προβλέπεται να παραμείνει κοντά στο 2% καθ' όλη την εξεταζόμενη περίοδο. 
Παρά τη τρέχουσα, αν και  συγκρατημένη αναπτυξιακή δυναμική, η Τράπεζα της Ιταλίας επισημαίνει ότι εξακολουθούν να υφίστανται σημαντικοί καθοδικοί κίνδυνοι, οι οποίοι συνδέονται κυρίως με την εξέλιξη της κρίσης στη Μέση Ανατολή, τις επιπτώσεις στις ενεργειακές αγορές και τις πιθανές διαταραχές στις διεθνείς εμπορικές και εφοδιαστικές αλυσίδες. 
Σύμφωνα με την Κεντρική Τράπεζα της Ιταλίας, η ανάπτυξη της ιταλικής οικονομίας κατά την τρέχουσα περίοδο στηρίζεται κυρίως στις επενδύσεις που χρηματοδοτούνται μέσω του Εθνικού Σχεδίου Ανάκαμψης και Ανθεκτικότητας (PNRR), καθώς και στα προγράμματα ψηφιακού και ενεργειακού μετασχηματισμού. Ειδικότερα, τα έργα του PNRR, που καλύπτουν υποδομές μεταφορών, σιδηροδρομικά δίκτυα υψηλής ταχύτητας, ψηφιοποίηση της δημόσιας διοίκησης, εκσυγχρονισμό του συστήματος υγείας και ενίσχυση της εκπαίδευσης και της έρευνας, αποτελούν βασικό μοχλό επενδύσεων και οικονομικής δραστηριότητας. 
Παράλληλα, σημαντική συμβολή στην οικονομική μεγέθυνση έχουν οι επενδύσεις σε τεχνολογίες αιχμής, ιδίως στους τομείς της τεχνητής νοημοσύνης, των κέντρων δεδομένων, του υπολογιστικού νέφους και των προηγμένων ψηφιακών εφαρμογών. Η αυξημένη ζήτηση για προϊόντα και υπηρεσίες που σχετίζονται με την τεχνητή νοημοσύνη ενισχύει τόσο τις επενδύσεις όσο και τις εξαγωγικές επιδόσεις της χώρας. 
Εξίσου αναφέρεται, ο σημαντικός ρόλος της ενεργειακής μετάβασης, με επενδύσεις σε ανανεώσιμες πηγές ενέργειας, έργα αποθήκευσης ηλεκτρικής ενέργειας, αναβάθμιση των δικτύων μεταφοράς και διανομής και ανάπτυξη υποδομών για το πράσινο υδρογόνο. Οι επενδύσεις αυτές αποσκοπούν στη βελτίωση της ενεργειακής ασφάλειας της χώρας και στη μείωση της εξάρτησής της από εισαγόμενους ενεργειακούς πόρους. 
Στο δελτίο επίσης, αναφέρεται ότι η βιομηχανική πολιτική της Ιταλίας δίνει ιδιαίτερη έμφαση στους τομείς της αμυντικής βιομηχανίας, της αεροδιαστημικής και των προηγμένων τεχνολογιών. Η δημιουργία της κοινής εταιρείας LBA Systems από τη Leonardo και την Baykar για την ανάπτυξη και παραγωγή μη επανδρωμένων αεροπορικών συστημάτων στην Ιταλία αποτελεί χαρακτηριστικό παράδειγμα επένδυσης που αναμένεται να ενισχύσει την παραγωγική βάση της χώρας, να δημιουργήσει νέες θέσεις εργασίας υψηλής εξειδίκευσης και να ενδυναμώσει τις εξαγωγικές δυνατότητες του κλάδου.
Τέλος, η Τράπεζα της Ιταλίας επισημαίνει ότι η ανάπτυξη θα εξακολουθήσει να υποστηρίζεται από τη δυναμική των ιταλικών εξαγωγών, ιδιαιτέρως των τομέων μηχανολογικού εξοπλισμού, φαρμακευτικών προϊόντων, βιομηχανικών αυτοματισμών, αεροναυπηγικής και προϊόντων υψηλής τεχνολογίας. Ωστόσο, όπως τονίζεται, οι προοπτικές παραμένουν στενά συνδεδεμένες με την εξέλιξη των γεωπολιτικών εντάσεων, τις διακυμάνσεις των ενεργειακών τιμών και τις συνθήκες του διεθνούς εμπορίου. 

